b"\n_START_ARTICLE_\nPla\xc3\xa7a Nova (Santa Maria del Cam\xc3\xad)\n_START_SECTION_\nHist\xc3\xb2ria\n_START_PARAGRAPH_\nLa pla\xc3\xa7a es va iniciar l'any 1936 en plena Guerra Civil. El promotor va ser el batle Joan Bestard Mas. El lloc on es va ubicar era una plana baixa, amb tend\xc3\xa8ncia a la inundaci\xc3\xb3 (d'aqu\xc3\xad el nom de carrer de sa Bassa). Els anys 30 i 40 s'hi va construir un passeig. En la postguerra tamb\xc3\xa9 s'hi va intentar fer una granja de pollastres. Amb el pas a celebrar all\xc3\xa0 el mercat i la fira, en els anys 70, la pla\xc3\xa7a va agafar una nova dimensi\xc3\xb3. La darrera reforma va ser a finals dels anys 90.\n_START_SECTION_\nEl mercat dels diumenges\n_START_PARAGRAPH_\nEl mercat que s'hi du a terme els diumenges \xc3\xa9s un dels m\xc3\xa9s importants de Mallorca, per extensi\xc3\xb3, varietat de productes i quantitat de compradors i visitants. Destaca la venda directa de molts de productors, sobre tot de producte ecol\xc3\xb2gic, la venda d\xe2\x80\x99articles d\xe2\x80\x99art i artesania local, l\xe2\x80\x99espai dedicat a fomentar l\xe2\x80\x99economia de proximitat amb venda d\xe2\x80\x99articles i productes de segona m\xc3\xa0, restauraci\xc3\xb3 i treballs manuals. Cada diumenge, de 7 a 14 h, hivern i estiu, es du a terme aquest mercat tradicional, que compta amb m\xc3\xa9s de 500 llocs de venda.\n_START_SECTION_\nEl mercat ecol\xc3\xb2gic\n_START_PARAGRAPH_\nDins del mercat municipal hi trobam el Mercat Ecol\xc3\xb2gic. Actualment t\xc3\xa9 uns 15 punts de venda que ofereixen fruita, verdures i hortalisses aix\xc3\xad com altres productes de producci\xc3\xb3 ecol\xc3\xb2gica com pa, vi, confitures, formatges, etc. Tots els venedors ofereixen el seu propi producte i sempre amb certificaci\xc3\xb3 ecol\xc3\xb2gica. L\xe2\x80\x99aposta que va fer el mercat de Santa Maria amb la creaci\xc3\xb3 d\xe2\x80\x99aquest espai va suposar un bon impuls per a la producci\xc3\xb3 ecol\xc3\xb2gica de la zona."